DA: ‘ANC gebruik grondkwessie om kiesers te paai’John Steenhuisen, hoofsweep van die DA. Foto: Twitter Die DA het Sondag gesê die ANC is besig om die onlangse openbare grondverhore van die Grondwetlike Hersieningskomitee te ondermyn deur ŉ parallelle proses deur sy takke te laat plaasvind om die uitkoms van die verhore te beïnvloed. Volgens die opposisieparty is hierdie “ondermyning” van die wetlike proses gevaarlik en kelder dit die gesag van die parlement. Volgens mediaberigte het die ANC se topses toegang gekry tot die ongeveer 700 000 geskrewe voorleggings wat deur die publiek gelewer is oor die voorgenome wysiging van die grondwet om onteiening sonder vergoeding moontlik te maak. John Steenhuisen, hoofsweep van die DA, beweer die meeste van hierdie geskrewe insette staan onteiening sonder vergoeding teen. “Om ‘die boeke te kook’ het die ANC sy takke opdrag gegee om nog voorleggings by sy lede in te samel wat ter ondersteuning van die ANC se posisie is om by die Grondwetlike Hersieningskomitee in te dien. Dit is ten spyte van die feit dat die sperdatum vir voorleggings reeds verstreke is,” sê Steenhuisen. Die Grondwetlike Hersieningskomitee se werk word ten volle deur die parlement, en nie die ANC nie, befonds. Steenhuisen meen die feit dat die ANC dus “onregmatig toegang tot die voorleggings gekry het voor die parlement het”, is ŉ ondermyning van die huidige parlementêre proses. “Dit is bewyse dat die verandering van die grondwet om onteiening sonder vergoeding moontlik te maak, net ŉ ANC-verkiesingsfoefie was wat blykbaar gefaal het.” Steenhuisen het ook verwys na berigte dat die ANC reeds 139 plase geïdentifiseer het wat geoormerk is vir onteiening sonder vergoeding, ten spyte van die feit dat die parlementêre proses oor die kwessie nog nie afgehandel is nie. “Die ANC is paniekerig nadat pres. Cyril Ramaphosa vroegtydig aangekondig het dat die ANC grond sonder vergoeding sal onteien en die grondwet in hierdie verband sal wysig. Die parlement, wat veronderstel is om alle Suid-Afrikaners te bedien, kan nie toelaat dat die ANC se politieke opportunisme die wil van die land se burgers troef nie,” sê hy. “Dit is baie duidelik dat die ANC die voorgestelde wysiging van die grondwet najaag met die doel om dit vinnig deur die parlement te druk, nie tot voordeel van Suid-Afrika nie, maar in ŉ poging om die party se verkiesingsveldtog te steun. Suid-Afrika kan nie gyselaar gehou word deur ŉ party wat kies om die pad van populisme te volg om sy kwynende politieke steun te probeer red ten koste van die nasionale ekonomie nie.”